Anatomy Rabbit: Holland Lop หากคุณต้องการความเคลิบเคลิ้มก่อนนอน กระต่ายน้อยอาจช่วยได้
ให้นึกภาพกระต่ายสองตัววิ่งเล่นอยู่ในทุ่งหญ้า ความน่ารักของขนอันปุกปุย ปากเคี้ยวขมุบขมิบตลอดเวลา นัยน์ตาใสแจ๋วมองได้ 360 องศา พอเราเดินเข้าไปใกล้มันจะรีบชิ่งหนีหายไปในแบบที่เราคาดเดาไม่ได้ เพลงของ Anatomy Rabbit หรือกระต่ายกายวิภาค ก็ประมาณนี้แหละอินดี้จากอุดร โอ๊ค-สุพัฒน์กิจ ถวิลการ เล่นกีตาร์และร้องนำ ดูโอกับ ทัด-ณัตฐพงษ์ สุทธิวงศ์กร ตีกลอง พวกเขาทั้งสองทำเพลงมีเสน่ห์ การเขียนเนื้อเพลงแบบย้ำคำซ้ำ ๆ วนไปให้ติดหูแต่ไม่เข้าใจ กับกีตาร์ที่มีความพริ้มเป็น Dream Pop ล่องลอย บางเพลงเป็น Shoegaze ได้เฉยเลย กลองมีแพตเทิร์นหลายแบบ เพลงเลยออกมาแบบมีความสดใสบนเนื้อเพลงหมองหม่น นี่มัน The Smiths ในยุคนี้หรือเปล่านะ เนื้อเพลงบางครั้งก็ลอยราวกับว่าฝันไป ฟังรวมๆ ชวนนึกไปถึงยุค 90 ที่โลกเรายังมีค่ายเพลงอย่าง Sarah Records (อังกฤษ) Siesta (สเปน) Labrador (สวีเดน) รวมถึง Smallroom (ไทย) ในยุคแรกด้วยHolland Lop เป็นชื่อพันธุ์หนึ่งของกระต่าย จริงๆ ทั้งสองคนมีวงดนตรีอยู่แล้ว ชื่อวง Jeebbs กับ Wila งานนี้เลยเป็นเหมือน Side Project มากกว่า อัลบั้มนี้มีแค่ 7 เพลง (ซีดีมี 8 เพลง วางขายปลายปีที่แล้วหมดเร็วมากก็เลยเพิ่งปล่อยสตรีมมิงปีนี้) เพลงของพวกเขามีความคล้ายกับ Folk9 Seal Pillow และชวนนึกไปถึง Two Million Thanks Safeplanet Plastic Plastic Jelly Rocket และรวมไปถึง Passion of Anna ว่าแล้วเรามาชำแหละเจ้ากระต่ายน้อยกันดีกว่าเปิดอัลบั้มด้วย Every Time เพลงไม่ช้าไม่เร็ว ไลน์กีตาร์สวยเลย สังเกตว่าวงนี้กีตาร์จะไม่เล่นพร้อมกับตอนร้อง เหมือนเล่นตอบกัน (จริงๆ เพราะนักร้องเป็นคนเดียวกันกับคนเล่น) ซึ่งตรงนี้จะต่างกันกับ Whal & Dolph เนื้อเพลงเศร้าแต่ร้องด้วยเสียงเนิบๆ ด้วยความที่วงนี้ไม่ธรรมดา เพลงเหมือนจะจบไปแล้ว แต่จู่ๆ โผล่ขึ้นมาอีก พร้อมท่อนวนๆ วันที่เธอกลับมารอเธอกลับมาคอยเธอกลับมาเหมือนเดิม วนไปสัก 4 รอบ คราวนี้ร้องเหมือนตะโกนเลย ท่อนเดิมนี่แหละอีก 4 รอบ นัวมาก ก่อนกีตาร์ตบมาช้า แล้วจบด้วยไลน์กีตาร์สวยๆ อีกครั้งเพลงที่ 2 เป็นเพลงติดหูที่สุดของวง ยังเยาว์ เป็นเพลงเร็ว กับท่อนสร้อย เรานั้นยังเยาว์ ยังเยาว์ ยังเยาว์ กลองรับคู่กีตาร์สุดมัน เพลงที่ว่าด้วยเรื่อง Puppy Love ของคนสองคน เพลงที่น่าเอาไปเปิดต่อกับ แว่นกันแดด ของ Folk9 และ รองเท้าผ้าใบ ของ Seal Pillow ต่อไปได้อีกกับ ไปพัก ของ Niece และ สุดสัปดาห์ ของ Project H เป็นเพลงที่มีความกุ๊กกิ๊กของวัยใสสนุกกันต่อกับเพลง Wonder Why? ที่ประโยคสุดท้ายร้องวนไปซ้ำๆ แบบไม่แคร์คุณครูภาษาไทยจะว่าอย่างไร เพลงมีลูกเล่นที่กลอง ช้าบ้างเร็วบ้าง กีตาร์ที่สอดประสานกันพอดี Anatomy Rabbit เขียนเพลงแบบที่ฟังครั้งแรกไม่มีทางเข้าใจว่าอะไรแน่ๆ เพลงนี้กีตาร์ท่อนท้ายเพลงแสนงดงาม เปิดเพลงนี้ต่อกับ Toxic Girl ของ Kings Of Convenience เลยข้างกายช่างเดียวดาย ในวันที่ฝนพรำ ฝนพรำ ฝนพรำ ฝนพรำ ห้องนอนช่างว่างเปล่า ในคืนที่เธอจากไป จากไป จากไป จากไป ยังคงหาคำตอบ ว่าเพราะอะไร อะไร อะไร อะไร–Wonder Why?เพลงที่ 4 เป็นเพลงที่แตะล้านวิว (ตอนนี้เกือบสองล้านวิวแล้ว) เพลงนี้เนื้อเพลงน่าจะฟังเข้าใจง่ายที่สุดในอัลบั้มแล้ว ขับรถเล่น เป็นเพลงช้า คือทะเลาะกับแฟนเลยอยากออกมาอยู่คนเดียว โดยขับรถเล่นไปเรื่อยๆ ฟังเพลงที่ชอบ แค่นั้น เพลงนี้ได้พลอย The Voice มาร้องท่อนหนึ่งซึ่งคือดี เพราะมันทำให้เพลงไม่ดาร์กเกินไป การที่มีเสียงร้องผู้หญิงในเพลงเหมือนกับว่าชีวิตนี้ยังมีใครอยู่ด้วย อย่าเพิ่งคิดสั้นก็แค่ทะเลาะกันแค่นั้น เป็นการเรียบเรียงเพลงที่ลึกมากตัดเข้าเพลงหลอนๆ ลอยๆ โดยสมบูรณ์แบบ ตาฟา เป็นเพลงเดียวที่ทัด มือกลองเป็นคนร้องในอัลบั้มนี้ กีตาร์เลยมีทั้งสาดยาวๆ และเล่นโน้ตคลอไปกับความลอยเคว้งคว้าง เป็น Dream Pop ที่สวยงามเพลงหนึ่งของเมืองไทย บนเนื้อเพลงสุดแสนเศร้าให้เธอโบยบินอยู่บนนั้นบนดวงดาวในความฝันที่ความงามมีมากกว่าที่ลืมตาสักวัน เราจะพบกันเมื่อลืมตา เธอจะเจอฉันฉันจะรอ-ตาฟาจริงๆ แล้วการรู้จักที่มาของเพลงนี้จะทำให้เราอึ้งขึ้นไปอีก ตาฟา เป็นชื่อลูกของทัดที่แท้งไปในช่วง 3 เดือนแรก สองเพลงสุดท้ายยังไม่ได้ตัดลงยูทูบ เพลงแรก Mar Loner ต่อเนื่องความแช่มช้า เปรียบเทียบความเงียบเหงาและมืดมนในห้องเหมือนกับอยู่คนเดียวบนดาวอังคาร ความหนักหน่วงของกีตาร์ในช่วงท้ายดูจมจ่อมกับความผิดหวังไม่น้อย ส่วน Udon Town เพลงที่ตั้งชื่อตามพื้นเพ เป็นเพลงจังหวะเร็ว เครื่องเคาะน่าสนใจ แต่เนื้อเพลงผิดหวังไม่มีใคร (อีกแล้ว) มีความเขย่งกองกอยตามหาความรักอย่างต่อเนื่อง การฟังเพลงของเจ้ากระต่ายกายวิภาค ไม่ได้ช่วยให้ความผิดหวังจากความรักดีขึ้นหรือแย่ลง และมันก็ไม่ได้ทำให้เราเข้าใจมันมากขึ้นด้วย ไม่ได้มีปรัชญาเท่ๆ แต่ด้วยเสน่หาห้าแต้มของวง เราไม่อาจจะมองข้ามพวกเขาไปได้เลย เป็น Dream Pop อีกวงหนึ่งของไทยที่น่าจับตามองเพลงแนะนำ ยังเยาว์ (2) ขับรถเล่น (4) ตาฟา (5) Udon Town (7)ศิลปิน Anatomy Rabbitอัลบั้ม Holland Lopสังกัด ไม่มีสังกัดภาพ: พิสูจน์อักษร:อ้างอิง:
อินดี้จากอุดร โอ๊ค-สุพัฒน์กิจ ถวิลการ เล่นกีตาร์และร้องนำ ดูโอกับ ทัด-ณัตฐพงษ์ สุทธิวงศ์กร ตีกลอง พวกเขาทั้งสองทำเพลงมีเสน่ห์ การเขียนเนื้อเพลงแบบย้ำคำซ้ำๆ วนไปให้ติดหูแต่ไม่เข้าใจ กับกีตาร์ที่มีความพริ้มเป็น Dream Pop ล่องลอย บางเพลงเป็น Shoegaze ได้เฉยเลย 